Kiaukliai

Kiaukliai – kaimas Širvintų rajono savivaldybėje, prie kelio Šešuolėliai II–Želva, 12 km į šiaurės rytus nuo Širvintų, 7 km į šiaurę nuo Šešuolėlių. Seniūnaitijos, parapijos centras, Kiauklių Švč. Mergelės Marijos Apsilankymo bažnyčia. Yra paštas (LT-19029).

Etimologija 

Liaudies etimologija byloja, kad Kiauklių vardas atsiradęs taip. Kartą lankoje su kūdikiu buvusią moterį užklupo juodas debesis. Kartu su debesimi skrido ir rėkiančių paukščių pulkas. Vaikas dar nemokėjęs kalbėti, tačiau pamatęs tuos paukščius sušuko „Kiaukl!“ Debesis akimirksniu krito į žemę ir išsiliejo. Vaikas atspėjo Kiauklių ežero vardą, nuo kurio vėliau kilo ir Kiauklių kaimo pavadinimas. Tačiau iš tikrųjų ežero vardas kilęs nuo kaimo, o ne atvirkščiai.

Geografija 

Kiaukliai įsikūrę Širvintos intako Vilkesos arba Malkos (Melkos) dešiniajame krante, prie Kiauklių ežero. 2 km į pietus nuo Kiauklių tyvuliuoja Naidžių (Juodasis) ežeras. Tarp Kiauklių bažnyčios ir ežero, klampaus liūno saugoma, yra statoka kalva. Padavimai sako, kad ant jos senovėje stovėjusi bažnyčia. Bažnyčios varpai esą paskendę Kiauklių ežerėlyje. Apylinkės miškuose yra senkapių. Prie kaimo yra Kiauklių piliakalnis (Apskritas kalnas).

Istorija 

Senovėje Kiauklių žemės priklausė Šašuolių dvarui ir XV–XVII amžiuje buvo valdomos Vilniaus diecezijos. 1572 m. Vilniaus vyskupas Valerijonas Protasevičius pastatė medinę bažnytėlę ir jos kunigą aprūpino išlaikymu.

1918 m. įkurta pradžios mokykla, 1949–2003 m. septynmetė, aštuonmetė, nuo 2003 m. Zibalų mokyklos pradinio ugdymo skyrius.

1950–1992 m. buvo Kiauklių kolūkio centrinė gyvenvietė. 1947 m. įsteigta biblioteka, kultūros namai, 1963 m. įkurtas paštas, medicinos punktas. Yra UAB „Kiaukliai“.

|}

Gyventojai

Šaltiniai 

 

Širvintų rajono savivaldybės gyvenvietės